Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Alytaus rajono savivaldybės administracijos (toliau – Perkančioji organizacija) vykdomo pirkimo Nr. 9968450 „Gaisrų gesinimo automobilis (Skelbiama apklausa)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).

Tarnyba, prevencine tvarka peržiūrėjusi Pirkimo dokumentus ir 2026-10-14 Perkančiosios organizacijos paaiškinimus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl informacijos skelbime apie pirkimą 
Skelbimo apie pirkimą 5.1.1 papunktyje „Tikslas“ nurodytos pasirinkimo galimybės, kurių aprašyme pateikta informacija „1 mėn. ir 30 dienų apmokėjimui“. Pažymėtina, kad pasirinkimo galimybės suprantamos kaip galimybė pratęsti pirkimo sutartį tomis pačiomis sąlygomis arba galimybė įsigyti papildomų prekių, paslaugų ar darbų iš to paties tiekėjo įstatyme nustatytais atvejais. Atsižvelgiant į tai, kad skelbime apie pirkimą nurodyti prekių pristatymo ir atsiskaitymo terminai nelaikytini pasirinkimo galimybėmis, rekomenduojama patikslinti skelbimo apie pirkimą 5.1.1 papunktyje pateiktą informaciją.

2. Dėl sutarties projekto
2.1. Pirkimo sąlygų 5 priedo „Sutarties projektas“ (toliau – Sutarties projektas) 5.3 punkte nurodyta, kad sutarties kainos / įkainių perskaičiavimas taikant peržiūros taisykles netaikomas, tačiau 5.3.1 papunktyje numatyta galimybė perskaičiuoti sutarties kainą / įkainius pasikeitus pridėtinės vertės mokesčio (PVM) tarifui. Atsižvelgiant į tai, kad pagal Įstatymo 35 straipsnio 4 dalį pirkimo dokumentai turi būti tikslūs, aiškūs ir be dviprasmybių, rekomenduojama patikslinti Sutarties projekto 5.3 punkto sąlygas, pašalinant prieštaravimus tarp 5.3 ir 5.3.1 papunkčių.
2.2. Sutarties projekto 9.7 papunktyje už kokybinių kriterijų nepasiekimą sutarties vykdymo metu nustatyta bauda: „10 000,00 Eur (dešimt tūkstančių Eur 00 ct) už kiekvieną nustatytą atvejį“. Tačiau Pirkimo sąlygų 6.1 papunktyje nustatyta: „Perkančioji organizacija ekonomiškai naudingiausią pasiūlymą išrenka pagal tiekėjo pasiūlyme nurodytą mažiausią kainą“, t. y. pasiūlymų vertinimo kokybiniai kriterijai nėra nustatyti. Atsižvelgiant į tai, rekomenduojama atsisakyti Sutarties projekto 9.7 papunktyje numatytos baudos, kadangi pirkimo dokumentuose nėra nustatyta kokybinių pasiūlymų vertinimo kriterijų, už kurių nepasiekimą ji būtų taikoma.
2.3. Atkreiptinas dėmesys, jog Tarnybos direktoriaus 2025 m. balandžio 17 d. įsakymu Nr. 1S-51 „Dėl Viešųjų pirkimų tarnybos direktoriaus 2024 m. vasario 8 d. įsakymo Nr. 1S-19 „Dėl Prekių viešojo pirkimo–pardavimo sutarties tipinių sąlygų patvirtinimo“ pakeitimo“ yra pakeistos prekių viešojo pirkimo pardavimo sutarties tipinės sąlygos, be kita ko, tipinės sutarties specialiosios sąlygos papildytos nauju 10 skyriumi „Esminės sutarties sąlygos“. Pažymėtina, kad Tarnyba, atlikdama pirkimo Nr. 8513071 prevencinę peržiūrą, jau buvo pateikusi analogišką pastabą dėl neaktualios tipinių pirkimo sutarties sąlygų redakcijos taikymo. Atsižvelgiant į tai, rekomenduojama susipažinti su anksčiau Tarnybos pateikta rekomendacija ir patikslinti Sutarties projektą, vadovaujantis aktualios redakcijos tipinėmis prekių viešojo pirkimo–pardavimo sutarties sąlygomis.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis.  [2:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [3:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


